b'\n_START_ARTICLE_\nIPod\n_START_PARAGRAPH_\nDen harddisk-baserede iPod er en musikafspiller fra Apple Inc. Den kan afspille musik i formaterne MP3, WAV, AAC, AIFF og Apple Lossless. Udover at afspille musik, kan iPod bruges som en ekstern harddisk. En iPod er kendetegnet ved sin kompakte st\xc3\xb8rrelse, sin enkle brugergr\xc3\xa6nseflade baseret p\xc3\xa5 et centralt rullehjul samt en hurtig FireWire- eller USB 2-forbindelse, med hvilken man kan overf\xc3\xb8re data med hastigheder p\xc3\xa5 op til 400 Mbit/sekund._NEWLINE_Da den f\xc3\xb8rst blev annonceret i oktober 2001, var iPod kun tilg\xc3\xa6ngelig med en 5 GB-harddisk. En 10 GB-version blev annonceret i marts 2002, og i juli 2002 blev en 20 GB-model annonceret. Her blev b\xc3\xa5de 10- og 20 GB-modellerne forbedret med bl.a. et ber\xc3\xb8ringsf\xc3\xb8lsomt (i stedet for bev\xc3\xa6geligt) rullehjul. Firmware-opdateringer har siden hen tilf\xc3\xb8rt iPod PDA-lignende funktioner._NEWLINE_Den 28. april 2003 introducerede Steve Jobs en "ultra-tynd" serie af iPod. Disse blev oprindeligt solgt i st\xc3\xb8rrelser p\xc3\xa5 10, 15 og 30 GB. I september 2003 blev 15- og 30 GB-versionerne erstattet af en 20 GB og en 40 GB version. I mods\xc3\xa6tning til forrige produkter er der desuden ingen forskel p\xc3\xa5 Mac- og Windows-versionerne \xe2\x80\x93 den samme iPod kan forbindes til b\xc3\xa5de en Mac og en Windows-pc. I det sidste tilf\xc3\xa6lde skal brugeren typisk k\xc3\xb8be et separat USB 2-kabel, fordi iPod\'en oprindeligt er designet til at blive forbundet over FireWire. Mens FireWire findes p\xc3\xa5 de fleste nyere Macs (dog ikke Macbook i aluminiumschassis fra 2008), er de ikke s\xc3\xa6rlig hyppigt forekommende p\xc3\xa5 Windows-pc\'er._NEWLINE_Den 7. september 2005 fremviste Steve Jobs en tyndere, flashbaseret iPod; iPod nano. Den blev introduceret med 2 eller 4 GB, i sort eller hvid, vejede 42 gram og var "tynd som en blyant" med m\xc3\xa5lene 90 x 40 x 6,9 mm._NEWLINE_Den 12. oktober 2005 blev iPod 5G (iPod Video) s\xc3\xa5 introduceret. Den er op til 46% tyndere end forg\xc3\xa6ngeren og kommer i farverne sort eller hvid og med henholdsvis 30 eller 60 gigabyte. Ipod 5G afspiller de kendte musik formater samt filmformaterne H214 og Mp4 s\xc3\xa5 der nu er mulighed for at se filmklip p\xc3\xa5 iPod\'en med den 2,5" store sk\xc3\xa6rm. _NEWLINE_Programmet iTunes kan bruges til at holde styr p\xc3\xa5 musikfilerne p\xc3\xa5 iPod, n\xc3\xa5r den er koblet til en Mac eller Windows-pc. F\xc3\xb8r oktober 2003 blev programmerne Musicmatch eller ephPod brugt til at holde styr p\xc3\xa5 musikfilerne, n\xc3\xa5r iPod blev sluttet til en Windows-pc._NEWLINE_I februar 2006 var iPod den mest popul\xc3\xa6re digitale musikafspiller i USA, med en markedsandel p\xc3\xa5 over 70 procent og 42 millioner iPods solgt._NEWLINE_Den 9. april 2007 var der solgt 100 millioner iPod\'s p\xc3\xa5 verdensplan, hvilket gjorde den til hurtigst s\xc3\xa6lgende musikafspiller nogensinde.'